'पाक के साथ द्विपक्षीय संवाद को भारत प्रतिबद्ध'  
...लेकिन पाकिस्तान को हमारे खिलाफ आतंकवाद फैलाने के लिए अपनी सरजमीं का इस्तेमाल नहीं होने देना चाहिए।
भारत ने कहा कि वह आतंकवाद से मुक्त माहौल में पाकिस्तान के साथ द्विपक्षीय संवाद करने के लिए प्रतिबद्ध है लेकिन पाकिस्तान को हमारे खिलाफ आतंकवाद फैलाने के लिए अपनी सरजमीं का इस्तेमाल नहीं होने देना चाहिए।  रविवार को जारी जनता को रिपोर्ट में संप्रग सरकार ने कहा कि वह पाकिस्तान के साथ आतंकवाद और हिंसा से मुक्त माहौल में द्विपक्षीय संवाद करने के लिए प्रतिबद्ध है। हम पाकिस्तान के साथ उसकी इस गंभीर प्रतिबद्धता के आधार पर संवाद करने के लिए प्रतिबद्ध हैं कि वह भारत के खिलाफ आतंकवाद फैलाने के लिए अपनी सरजमीं का इस्तेमाल नहीं होने देगा।  संवाददाताओं से बातचीत में प्रधानमंत्री मनमोहन सिंह ने कहा कि पाकिस्तान के साथ रिश्ते सुधार रहे हैं। हालांकि, उन्होंने सतर्कताभरी टिप्पणी की कि इन रिश्तों के पटरी से उतर जाने का खतरा बना रहता है।  संप्रग सरकार की रिपोर्ट में कहा गया, पाकिस्तान के साथ सभी लंबित मुद्दों पर व्यापक बातचीत के जरिए पुन:संवाद स्थापित करने की प्रक्रिया शुरू हो चुकी है। भारत ने मुंबई हमलों के बाद पाकिस्तान के साथ समग्र वार्ता प्रक्रिया रोक दी थी। उसने पिछले वर्ष ही पड़ोसी देश से बातचीत बहाल की है।  रिपोर्ट कहती है कि चीन के साथ संबंध भारत की विदेश नीति में प्राथमिकता पर बने हुए हैं। नेपाल के बारे में सरकार ने कहा कि भारत उसकी सीमावर्ती क्षेत्रों में बुनियादी संरचना विकसित करने में मदद कर रहा है।